वॉ के टॉप पांच गेंदबाजों में शामिल हैं भज्जी  
वॉ ने विश्व कप के लिए जिन पांच गेंदबाजों को खास बताया, उनमें डेल स्टेन, लेसिथ मालिंगा, हरभजन, ग्रीम स्वान और ब्रेट ली शामिल हैं।
हरभजन सिंह ने 2001 में स्टीव वॉ की टीम का लगातार 16 टेस्ट मैच जीतने के रिकॉर्ड पर विराम लगाने में अहम भूमिका निभाई थी और शुक्रवार को जब पूर्व ऑस्ट्रेलियाई कप्तान से विश्व कप के चोटी के पांच गेंदबाजों का चयन करने के लिए कहा गया तो उन्होंने भारतीय ऑफ स्पिनर का नाम लेने में देर नहीं लगाई।  वॉ ने 19 फरवरी से होने वाले विश्व कप के लिए जिन पांच गेंदबाजों को खास बताया, उनमें उन्होंने दक्षिण अफ्रीका के डेल स्टेन, श्रीलंका के लेसिथ मालिंगा, भारत के हरभजन, इंग्लैंड के ग्रीम स्वान और हमवतन ब्रेट ली को शामिल किया।  उन्होंने कहा, डेल स्टेन किसी भी तरह की परिस्थितियों में विकेट लेने में सक्षम हैं। लेसिथ मालिंगा सीमित ओवरों की क्रिकेट में बहुत अच्छा प्रदर्शन करते है। स्पिनरों में ग्रीम स्वान बहुत अच्छा प्रदर्शन कर रहे हैं और हरभजन के लिए यह बहुत अच्छा टूर्नामेंट साबित हो सकता है। ब्रेट ली ने अभी वापसी की और अपना सर्वश्रेष्ठ प्रदर्शन करने के लिए तैयार है।  भारत ने 2001 में जब कोलकाता में स्टीव वॉ की अगुवाई वाली ऑस्ट्रेलियाई टीम को फालोऑन के बावजूद हराकर उसका विजय क्रम रोका था, तब वीवीएस लक्ष्मण की 281 रन की पारी के अलावा हरभजन ने भी अहम भूमिका निभाई थी। टर्बनेटर ने उस मैच में हैटट्रिक बनाई थी।